

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_\_\_\_\_ година***

***С к о п ј е***

***ЗАПИСНИК***

***од Сто дваесет и третата седница на Управниот одбор на***

***Фондот за здравствено осигурување на Република Северна Македонија,***

*одржана на 21 јули 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Фатон Ахмети Mr.sc., MBA, директор на ФЗОРСМ;*
* *Ирена Барутовска, републички контролор инспектор (учествуваше во работата по точката 1 од дневниот ред на седницата);*
* *д-р Игор Неловски, советник на директорот (учествуваше во работата по точките 4 и 5 од дневниот ред на седницата);*
* *Даниела Стојановска Џинговска, советник на директорот (учествуваше во работата по точката 5 од дневниот ред на седницата);*
* *Даниела Јовческа Ѓуровска, раководител на одделението за здравствено осигурување и нормативно-правни работи (учествуваше во работата по точката 6 од дневниот ред на седницата);*
* *Фатон Мемети, раководител на одделението за склучување договори со здравствени установи (учествуваше во работата по точката 7 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Утврди дека се присутни сите седум членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Предлог за утврдување нови рецептни обрасци за пропишување лекови на товар на Фондот;*
2. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
3. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната и Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;*
4. *Разгледување на Информација за операциите на катаракта;*
5. *Разгледување на* *Информација за ревидирање на референтни цени на здравствени услуги во специјалистичко консултативната здравствена заштита во дејноста стоматологија;*
6. *Разгледување на Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување;*
7. *Разгледување на Информација за барање ПЗУ „Сан – Мед“ од Скопје;*

# Разно.

*Потоа праша дали има предлози за дополнување на дневниот ред.*

*Бидејќи не беа дадени предлози за дополнување на дневниот ред, Управниот одбор за Сто дваесет и третата седница едногласно го утврди следниот*

***Д Н Е В Е Н Р Е Д***

1. *Предлог за утврдување нови рецептни обрасци за пропишување лекови на товар на Фондот;*
2. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
3. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната и Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;*
4. *Разгледување на Информација за операциите на катаракта;*
5. *Разгледување на Информација за ревидирање на референтни цени на здравствени услуги во специјалистичко консултативната здравствена заштита во дејноста стоматологија;*
6. *Разгледување на Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување;*
7. *Разгледување на Информација за барање ПЗУ „Сан – Мед“ од Скопје;*

# Разно.

*Потоа се пристапи кон разгледување на точките на дневниот ред.*

***ТОЧКА 1 -*** *Предлог за утврдување нови рецептни обрасци за пропишување лекови на товар на Фондот*

*За предлогот од првата точка на дневниот ред објаснување даде директорката Филиповска Грашкоска а потоа подетално одделните новини ги објасни Ирена Барутовска.*

*Директорката Филиповска Грашкоска наведе дека со измените треба да се постигне натамошно олеснување на процесот на пропишување на рецепти кај избраниот лекар, скратување на времето што осигуреното лице треба да го помине кај избраниот лекар при пропишување на рецепт, како и зајакнување на контролата на пропишувањето и издавањето на лекови на товар на Фондот и подобра евиденција на лековите препорачани од лекар специјалист/супспецијалист.*

*Потоа Ирена Барутовска ги објасни одделно измените и новините што се воведуваат со предложените нови обрасци, како и од која причина тоа се прави.*

*По нејзиното излагање, Маја Ковачева постави повеќе прашања за примената на обрасците во праксата а одговори и дополнителни објаснувања на нив даде Ирена Барутовска.*

*Маја Ковачева во однос на измените што се однесуваат на пропишувањето на лековите со назначено времетраење на терапија, укажа дека до сега сите лекови се пропишуваа и издаваа по оригинално пакување, освен лековите чии оригинални пакувања може да се делат утврдени со одлука на Фондот и праша дали во иднина пакувањата од лековите ќе треба да се делат во согласност со пропишаната количина од лекот и назначеното времетраење на терапија.*

*Ирена Барутовска одговори дека со измените и дополнувањата на рецептниот образец не е предвидено оригиналните пакувања на лековите да се делат, туку лековите и понатаму ќе се пропишуваат и издаваат по оригинално пакување, освен лековите чии оригинални пакувања може да се делат утврдени со одлуката.* *За лековите за хронична терапија, како и до сега, за обезбедување на осигуреното лице со потребниот лек за периодот од 30 дена согласно одредбите од Правилникот, во еден месец лекарот може да пропише повеќе рецепти за тој лек, а во аптека на осигуреното лице да му бидат издадени повеќе оригинални пакувања од лекот за периодот од 30 дена.* *Во ваков случај во наредниот месец за тоа осигурено лице лекарот ќе треба да го нивелира бројот на рецепти кои ќе ги пропише, односно да пропише помал број на рецепти, додека во аптека во наредниот месец ќе треба да се нивелира бројот на пакувања кои ќе се издадат на тоа осигурено лице, односно ќе треба да се издадат помал број пакувања од лекот.*

*Маја Ковачева укажа и дека фармацевтот во аптеката нема да биде во можност да го провери специјалистичкиот извештај, чиј број треба да биде внесен во новиот рецептен образец. Ова оттаму што извештајот од специјалистот се доставува електронски само кај лекарот кој го издал упатот, а фармацевтот во аптека нема увид во истиот, па може да направи грешка.*

*Ирена Барутовска одговори дека во однос на ова прашање, со новиот рецепт нема промени во обврскaта на аптеките при контрола на рецептот и издавање на лекот, токму поради фактот дека фармацевтот во аптека нема увид во медицинските документи (извештаите, отпусните писма и конзилијарните мислења) со кои се дава препорака за терапија со лекот, освен за скапите лекови утврдени со одлука на Фондот, за кои осигуреното лице во аптека задолжително кон рецептот доставува и копија од медицинскиот доукмент со кој е дадена препораката за терапија со лекот.*

*Со тоа, дискусијата за првата точка од дневниот ред беше исцрпена, по што Управниот одбор едногласно ја донесе предложената*

***Одлука***

***за изменување и дополнување на Одлуката за утврдување на обрасците предвидени во Правилникот за содржината и начинот на остварувањето на правата и обврските од задолжителното здравствено осигурување***

*со која се утврдија новите обрасци на рецепт за пропишување на лек и рецепт за пропишување на лек за странски осигуреник.*

***ТОЧКА 2 -*** *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година*

*Директорката Филиповска Грашкоска објасни дека предложените измени се поради промени во бројот на ангажирани здравствени работници во јавните здравствени установи, од што произлегува и потребата за зголемување односно намалување на договорниот надоместок за одделни установи. Покрај тоа, се предлага и зголемување на средствата на Институтот за трансфузиона медицина, заради воведување на современи стандарди за контрола на безбедноста на крвта и крвните компоненти, во согласност со препораката на Советот за безбедност на снабдувањето со крв и европските директиви. Барањето на Институтот, Фондот го одбори уште во 2020 година, првата транша на средствата од 30 милиони денари беше одобрена во февруари оваа година а сега е на ред за одобрување втората транша, исто така од 30 милиони денари.*

*По објаснувањето и кусата дискусија што следеше, Управниот одбор едногласно донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2022 година***

*со која се извршија предложените измени на договорните надоместоци на дваесет јавни здравствени установи заради промени во бројот на ангажирани здравствени работници, како и на договорниот надоместок на Институтот за трансфузиона медицина заради одобрување на втората транша од средствата потребни за воведување на современи стандарди за контрола на безбедноста на крвта и крвните компоненти.*

***ТОЧКА 3 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната и Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година*

*Во рамките на точата 3 на дневниот ред, по кусото објаснување на директорката Филиповска Грашкоска, во кое наведе дека предлозите се однесуваат на промени на бројот на тимовите со кои се врши здравствената дејност и на издадени решенија за работа од Министерството за здравство, Управниот одбор, без дискусија едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се утврди висината на договорниот надоместок за една здравствена установа со која Фондот склучил анекс на договорот,*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за четири здравствени установи со кои Фондот склучил договори за обезбедување здравствени услуги,*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за три здравствени установи со кои Фондот склучил договори за обезбедување здравствени услуги,*

*и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за три здравствени установи со кои Фондот склучил договори за обезбедување здравствени услуги.*

*По донесувањето на одлуките, Тања Дејаноска укажа дека постапката за утврдување на нови надоместоци е бавна, односно поминува премногу време од утврдувањето на првичниот надоместок по издавањето на решение од Министерството за здравство, до утврдувањето на конечниот надоместок откако Фондот ќе склучи договор со здравствената установа.*

***ТОЧКА 4 -*** *Разгледување на Информација за операциите на катаракта*

*Објаснување по Информацијата од точката 4 даде Игор Неловски. Пред Управниот одбор ги изложи податоците за извршените операции по здравствени установи и години и ги изнесе заклучоците што произлегуваат од нив. Притоа, истакна дека средствата што Фондот ги издвојувал за операциите на катаракта низ годините само се зголемуваат, никогаш не биле намалени, а од друга страна болниците не побарале повеќе средства. Пролонгирањето на роковите за остварување на правото на операција на катаракта на товар на Фондот е резултат и на состојбата со ковид-19 во 2020 и 2021 година, кога за две години биле извршени операции колку што претходно се извршувале за една година. Но, според до сега извршените операции, се чини дека и оваа година бројот на операции ќе биде значително помал отколку во годините пред пандемијата.*

*За подобрување на состојбата, на кус рок потребно е да се известат јавните здравствени установи кои работат односно работеле такви операции, да го зголемат бројот на операции, што е возможно да се стори со оглед на краткотрајноста на овие операции. Непостапувањето по барањето на Фондот би повлекло намалување на надоместокот на здравствената установа. На подолг рок, би можел да се примени механизмот на условен надоместок, со кој дел од надоместокот би бил наменски определен за операциите на катаракта. Тој механизам би можел да се користи повеќе години, односно додека е потребно за да се постигне задоволително кус рок на чекање за добивање на услугата. Истакна дека и приватните здравствени установи имаат неискористени капацитети, но стратегијата на Фондот е во приватните да се обезбедуваат здравствени услуги кои не може да се добијат во јавните здравствени установи.*

*Потоа се разви дискусија во која учествуваа сите членови на Управниот одбор.*

*Димитар Димитриевски истакна дека според него и покрај тоа што пандемијата имаше големо влијание, се чини дека таа не е основниот фактор за долгото чекање, односно за недоволниот број на операции на катаракта. Се добива впечаток дека не постои заинтересираност кај здравствените установи за извршување на повеќе такви операции па се поставува и прашањето дали причината може да биде во цената што ја признава Фондот. Проблем е што голем дел од операциите на катаракта, осигурениците кои не можат да чекаат, си ги обезбедуваат приватно, за што немаме податоци колку такви услуги се дадени, што било опфатено во услугата при нивното извршување и по која цена се извршени. Треба да се испита и можноста Фондот да им признава дел од трошоците за операцијата на осигурениците кои не можеле да чекаат, па операцијата ја платиле самите во приватните болници. Доколку е тоа неопходно, за таа цел и да се иницираат измени на прописите.*

*Тања Дејаноска праша што спаѓа во стандардна услуга на операција за катаракта која Фондот ја признава, на што објаснување даде Игор Неловски. Потоа, таа се заложи да се испита можноста за доплата на осигурениците над цената на стандардната услуга која Фондот ја плаќа.*

*Арбен Љабеништа укажа дека за решавање на проблемот треба пред се да се повикаат директорите на здравствените установи во кои се извршуваат операции на катаракта, за со нив да се дојде до решение во корист на осигурениците, кое ќе значи скратување на времето на чекање до добивање на услугата.*

*Директорот Ахмети извести дека болниците од јавното здравство се веќе контактирани и се согласни за зголемување на бројот на операции, и додаде дека за добивање подобар ефект, истовремено би требало да се зголемат и надоместоците на приватните здравствени установи.*

*По исцрпувањето на дискусијата, во врска со оваа точка од дневниот ред Управниот одбор едногласно донесе*

***Заклучок:*** *Се задолжуваат директорите на Фондот да се одржи состанок со Министерството за здравство на кој ќе се разгледаат можностите и ќе се преземат активности потребни за овозможување побрзо добивање на здравствената услуга операција на катаракта.*

***ТОЧКА 5 -*** *Разгледување на Информација за ревидирање на референтни цени на здравствени услуги во специјалистичко консултативната здравствена заштита во дејноста стоматологија*

*Воведно објаснување за Информацијата од точката 5 даде Игор Неловски. Најпрвин ја објасни постапката за утврдување на референтни цени на здравствени услуги согласно законот и подзаконските акти на Фондот. Потоа укажа дека комисијата за референтни цени на Фондот, врз основа на анализи на реалните трошоци за здравствените услуги, како и по барања поднесени од здравствените установи, врши ревидирање на референтните цени и доколку се утврди потреба, до Управниот одбор предлага утврдување на нови референтни цени и измени на постоечките.*

*Потоа, Даниела Стојановска Џинговска, како претседател на комисијата за ортопедски и други помагала на Фондот, даде објаснување и на работењето на таа комисија, посебно за забните помагала. Нагласи дека комисијата досега немала примено барање за ревидирање на цените на забните помага од стоматолозите, а на прашање на Тања Дејаноска одговори дека тие цени не биле променети од 2007 година.*

*Потоа дискутираа членовите на Управниот одбор.*

*Тања Дејаноска праша кои земји од соседството се земаат како референтни за утврдување на референтните цени и дали се земаат во вид нивните карактеристики, како економската развиеност и животниот стандард. Потоа наведе дека во 1995 година, Македонија во европски рамки била високо позиционирана во стоматологијата а оттогаш стагнираме. Наведе дека многу од цените се неиздржани, при што даде пример со цената на протезата која била 11.000 а сега е 8.000 денари. Исто така наведе дека доколку се има во вид процесот на изработка на протезите, цената на тоталната и парцијалната протеза треба да биде иста. Ова од причина што бројот на фазите при изработката се исти а нема голема разлика во количината на материјалот.*

*Потоа Димитар Димитриевски побара преглед од кој би се видело дали осигурениците реално ги користат протезите кои се на товар на Фондот или се решаваат од свои средства да платат за протези од повисок стандард.*

*Даниела Стојановска Џинговска одговори дека референтните земји се утврдени со прописите а истакна и дека од 2019 година е овозможена доплата на осигурениците за помагала од повисок стандард.*

*Со тоа дискусијата по информацијата од точката 5 на дневниот ред беше завршена, по што Управниот одбор едногласно донесе*

***Заклучок:*** *До 15 август стручната служба на Фондот да направи анализа на референтните цени од стоматологијата по која Управниот одбор повторно ќе дискутира за ова прашање.*

***ТОЧКА 6 -*** *Разгледување на Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување*

*Во рамките на шестата точка на дневниот ред Управниот одбор ја разгледа Информацијата за правните прописи поврзани со начинот на ретроактивно одјавување на осигурените лица од системот на задолжителното здравствено осигурување, подготвена од стручната служба на Фондот. Информацијата ја изложи Даниела Јовческа Ѓуровска, истакнувајќи ги главните поенти според кои ретроактивноста е можна само во исклучителни случаи, кога тоа е поповолно за учесниците во правниот промет. Во случаите на ретроактивно пријавување на престанокот на работниот однос, кои во Агенцијата за вработување се вршат врз основа на Законот за вработувањето и осигурување за случај на невработеност и Законот за работните односи, Фондот е обврзан да ги спроведе одјавите. Со тоа се создава состојба во која лицето кое било осигурено, престанува да го има тоа својство, па Фондот не може да ги плаќа здравствените услуги што лицето ги добило во периодот кога не било осигурено. Заради можно надминување на оваа состојба, Фондот ќе се обрати до Министерството за труд и социјална политика како надлежно за иницирање евентуални измени на прописите од областа на работните односи во кои спаѓаат и споменатите закони.*

*По излагањето на Даниела Јовческа Ѓуровска, дискутираа членовите на Управниот одбор.*

*Во своето излагање, Маја Ковачева истакна дека поради ретроактивното одјавување на осигуреници, аптеките трпат штети. Имено, Фондот не ги признава на свој товар лековите издадени на лицата кои во моментот на подигање на лекот го изгубиле осигурувањето, иако во моментот на пропишување на лекот биле здравствено осигурени. Побара да се најде решение за оваа состојба која е неправедна кон аптеките.*

*Дискусијата по оваа точка ја заклучи претседателот Дејан Николовски, со барањето на следната седница Управниот одбор да биде известен за тоа колку време ќе биде потребно за да се надмине оваа состојба.*

***ТОЧКА 7 -*** *Разгледување на Информација за барање ПЗУ „Сан – Мед“ од Скопје*

*Објаснување во врска со барањето на ПЗУ „Сан – Мед“ и информацијата подготвена од стручната служба на Фондот даде Фатон Мемети. Ја изложи спорната состојба во здравствената установа поврзана со кадарот кој работел во неа, како и хронологијата на преземените активности од здравствената установа и од стручната служба на Фондот. Истакна дека е јасно како да се постапи во случаите кога установата нема комплетен тим, но тука е спорно што работеле две медицински сестри по 20 часа.*

*По објаснувањето дискутираа членовите на Управниот одбор, при што поставуваа прашања и ги изнесуваа своите ставови. Во дискусијата зедоа учество Димитар Димитриевски, Јадранка Дабовиќ Анастасовска и Тања Дејаноска.*

*Во дискусијата не се дојде до конечен став за прашањето, бидејќи се бараа и дополнителни информации од стручната служба кои не можеа да се обезбедат на седницата. Од таа причина, Управниот одбор едногласно одлучи дискусијата за оваа точка да продолжи на следната седница, за кога стручната служба да ги обезбеди дополнителните информации и да ги изврши потребните проверки.*

*Бидејќи не беа дадени предлози за разгледување под точката 8 – Разно, со разгледувањето на точката 7, дневниот ред на седницата беше исцрпен и Управниот одбор во 16.40 часот заврши со работата на Сто дваесет и третата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***